КIуэкIуэ Казбек хэтащ Налшык шахмат еджапIэ къызэрыщызэIуахым теухуа гуфIэгъуэ зэхыхьэм
Налшык къалэм и Къэбэрдей уэрамым лъэсу къыщыпкIухь хъу и Iыхьэм хуэзэу жэпуэгъуэм и 3-м къыщызэIуахащ «Каисса» зыфIаща шахмат еджапIэр. Абы теухуа гуфIэгъуэм хэтащ Къэбэрдей-Балъкъэрым и Iэтащхьэ КIуэкIуэ Казбек, КъБР-м и Правительствэм и УнафэщI Мусуков Алий, КъБР-м Шахматхэмрэ шашкэхэмкIэ и федерацэм, къэрал властым, республикэм и жылагъуэм я лIыкIуэхэр, спорт школым и гъэсакIуэхэмрэ абы щеджэхэмрэ.
Къызэхуэсахэм я пащхьэм къыщыщыпсалъэм, КъБР-м и Iэтащхьэм къыхигъэщащ сабийхэм, къытщIэхъуэ щIэблэхэм хуащIа объект къызэIупхыныр республикэм дежкIэ сыт щыгъуи мыхьэнэшхуэ зиIэ Iуэхуу зэрыщытыр: «Мы унэм щеджэфынущ икIи я зэфIэкIхэр къыщызыкъуахыфынущ сабий 400-м щIигъум. Мыпхуэдэ IуэхуфIымкIэ псоми сынывохъуэхъу», — жиIащ КIуэкIуэ Казбек.
ЩIыналъэм и УнафэщIым къыхигъэщащ Къэбэрдей-Балъкъэрым щрагъэкIуэкI политикэм и унэтIыныгъэ нэхъыщхьэхэм, сыт щыгъуи гулъытэ хэха зыгъуэтхэм ящыщу лъэпкъыр узыншэныр, унагъуэ хъугъуэфIыгъуэхэр, икIи, шэч хэмылъу, сабийхэр хъумэныр къызэрынэжынур. «Дэ тлъэкI къэдмыгъанэу яужь дитынущ ди сабийхэм заужьын папщIэ зэхуэдэ Iэмалхэр яIэным. Ауэ нобэ икъукIэ дызыщыгуфIыкIщ мы унэ къызэрымыкIуэр, еджапIэ телъыджэр хьэрычэт IэнатIэм хэтхэм зэраухуар. Абы ди сабийхэм Iэмал къарет еджэну икIи заужьыну. Сэ хьэрычэтыщIэхэм фIыщIэшхуэ яхуэсщIыну сыхуейщ ди республикэм мыпхуэдэ саугъэт къызэрыхуащIам папщIэ. Мы еджапIэм дызэрыгушхуэну сабийхэр мин бжыгъэкIэрэ къыщIэкIыну си гуапэщ», — къыхигъэщащ КIуэкIуэ Казбек.
ЕджапIэщIэ къызэрызэIуахым теухуа хъуэхъу тхыгъэ школым и унафэщIхэм къахуигъэхьащ совет, урысей шахматист цIэрыIуэ, политик, шахматхэмкIэ дуней псом щэнейрэ и чемпион, дунейпсо гроссмейстер Карпов Анатолий. Апхуэдэуи псалъэ гуапэхэр жаIащ КъБР-м Шахматхэмрэ шашкэхэмкIэ и федерацэм и унафэщI Щыхьмырзэ Артуррэ республикэм шахмат джэгуным хуэIэзэ и спортсменхэмрэ.
Къыхагъэщащ шахмат джэгуным дихьэххэм я бжыгъэр Къэбэрдей-Балъкъэрым кIуэ пэтми нэхъыбэ зэрыщыхъур. Апхуэдэ дерсхэр сэбэп мэхъу цIыхум и акъылым зиужьынымкIэ, и гупсысэр иукъуэдиифу, нэхъыбэ игу ириубыдэфу, зыхуейм лъэIэсыфу егъэсэнымкIэ. ЕджапIэщIэ къызэрызэIуахар лъабжьэфI хуэхъунущ республикэм и сабий зэчиифIэхэр къэгъэнэIуэным, спортми, нэгъуэщI IэнатIэхэми бжьыпэр щызыубыдыфыну щIалэгъуалэ щIыналъэм къихъуэным.
Социальнэ IэнатIэм тегъэпсыхьа хьэрычэтыщIэхэм я жэрдэмкIэ ящIащ цIыху 400 зэуэ екIуэлIэным хуэщIа «Каисса» шахмат еджапIэр. ЩIэныгъэ гуэдзэ егъэгъуэтыным тегъэпсыхьа IуэхущIапIэм хэтщ шахматхэмрэ шашкэхэмрэ зыщыхуагъэсэну пэшхэр, апхуэдэуи абыкIэ зэпеуэхэр щебгъэкIуэкI хъуну залхэри. А джэгукIэм мыбы зыщыхуагъэсэфынущ сабийхэми балигъхэми.
Унэм апхуэдэу къыщызэрагъэпэщыну я мурадщ сурэтыщI, IэпщIэлъапщIэ ныбжьыщIэхэм я IэдакъэщIэкIхэр щыбгъэлъагъуэ хъуну пэшышхуэ, хамэ къэралыбзэхэр щызрагъэщIэну, гуманитар, нэгъуэщI щIэныгъэхэм щыхуеджэну пэшхэр.
КъБР-м и Iэтащхьэмрэ
Правительствэмрэ я пресс-IуэхущIапIэ.
